Bestuurder vlug glo ná drie sterfArgieffoto Drie voetgangers is dood toe ŉ minibustaxi glo Sondagaand in Kaapstad in hulle ingeploeg het. Chitra Bodasing, woordvoerder van ER24, het gesê die voorval het in Freedomweg in Joe Slovo plaasgevind. “Die bestuurder van die taxi het vermoedelik drie mense getref voordat dit teen ŉ stilstaande taxi en nog ŉ voertuig gebots het,” het Bodasing gesê. Een van die mense is deur die voorruit geslinger en die ander twee se liggame is op die sypaadjie aangetref. “Niks kon vir hulle gedoen word nie en hulle is op die toneel dood verklaar.” Sy het gesê die bestuurder van die stilstaande taxi het geringe beserings opgedoen en is na ŉ hospitaal geneem vir waarneming. Dit wil voorkom of die bestuurder van die taxi wat die ongeluk veroorsaak het, glo van die toneel gevlug het. Die polisie ondersoek die voorval.